ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4064/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(13 Ιανουαρίου 1999)

Θέμα: Έκθεση του Ευρωπαίου Διαμεσολαβητή σχετικά με το φράγμα του Itoiz (Ισπανία)

Ο Ευρωπαίος Διαμεσολαβητής, στην έκθεσή του της 20ής Νοεμβρίου 1998, αναφερόμενος στην αρχειοθέτηση της καταγγελίας P/92/4758 σχετικά με το φράγμα του Itoiz, διατυπώνει μια κριτική παρατήρηση στην οποία καταλήγει κατά λέξη ως εξής: "η Επιτροπή δεν είναι σε θέση να παράσχει πρόσφορη αιτιολογία, πράγμα που αποτελεί περίπτωση κακοδιοίκησης".

Ο ταμιευτήρας ύδατος του Itoiz επηρεάζει δύο ζώνες ειδικής προστασίας για τα πτηνά και τρεις φυσικούς δρυμούς.

Έχοντας υπόψη τα ανωτέρω, ερωτούμε.

1. Έχει υπόψη της η Επιτροπή την εν λόγω έκθεση του Ευρωπαίου Διαμεσολαβητή;

2. Ποιες πρωτοβουλίες πρόκειται να αναλάβει η Επιτροπή για την εξυγίανση τής συγκεκριμένης περίπτωσης κακοδιοίκησης;

Απάντηση της κας Bjerregaard εξ ονόματος της Επιτροπής

(24 Μαρτίου 1999)

Η Επιτροπή γνωρίζει την απόφαση του Ευρωπαίου διαμεσολαβητή επάυτού του θέματος.

Οι αυστηρές παρατηρήσεις του Ευρωπαίου διαμεσολαβητή αφορούν αποκλειστικά το κατά πόσον είναι επαρκής η αιτιολόγηση της Επιτροπής για τη μη αποδοχή του νομικού επιχειρήματος που προέβαλαν οι καταγγέλλοντες (που αφορούσε ουσιαστικά το κατά πόσον η Ισπανία θα μπορούσε να στηριχθεί στην διαδικασία συναίνεσης σχετικά με την ανάπτυξη η οποία καθορίζεται στην οδηγία 92/43/ΕΟΚ της 21ης Μαΐου 1992 σχετικά με την διατήρηση των φυσικών οικοτόπων καθώς και της άγριας πανίδας και χλωρίδας(1) αντί της προγενέστερης διαδικασίας που ορίζεται στην οδηγία 79/409/ΕΟΚ(2) της 2 Μαΐου 1999 περί της διατηρήσεως των άγριων πτηνών).

Ωστόσο, η Επιτροπή θεωρεί ότι οι πληροφορίες που παρέλαβε ήταν επαρκείς για να αντιμετωπίσει αυτό το νομικό επιχείρημα, δεδομένου ότι από τις πληροφορίες αυτές θα μπορούσε λογικώς να συναχθεί για ποιόν λόγο δεν μπορούσε να γίνει αποδεκτό το νομικό επιχείρημα. Συγκεκριμένα, η Επιτροπή κατέστησε σαφή την ημερομηνία από την οποία θα ετίθετο σε εφαρμογή η εν λόγω οδηγία 92/43/ΕΟΚ και από την κατάσταση των πραγμάτων ήταν σαφές ότι το έργο Itoiz επρόκειτο να εκτελεστεί μετά από αυτή την ημερομηνία. Πάντως, ο Ευρωπαίος διαμεσολαβητής δεν αμφισβήτησε την ορθότητα της νομικής άποψης της Επιτροπής.

Ως εκ τούτου και δεδομένου ότι εκτελέστηκε το έργο Itoiz, η Επιτροπή δεν θεωρεί σκόπιμο να συνεχίσει τον σχολιασμό μιας απόφασής της που ανάγεται στο 1994. Οι αρχικώς καταγγέλλοντες αυτήν την υπόθεση έχουν πλήρως ενημερωθεί σχετικά με την άποψη της Επιτροπής επί του θέματος.

(1) ΕΕ L 206 της 22.7.1992.

(2) ΕΕ L 103 της 25.4.1979.
ΓΡΑΠΤΗ ΕΡΩΤΗΣΗ P-4009/98

υποβολή: Αλέξανδρος Αλαβάνος (GUE/NGL) προς την Επιτροπή

(22 Δεκεμβρίου 1998)

Θέμα: Συμμετοχή της Ελλάδας σε πρόγραμμα για τους ηλικιωμένους

Σύμφωνα με την ειδική έκδοση του Ευρωπαϊκού Δικτύου για τους ηλικιωμένους (Eurolink Age), οι ηλικιωμένοι και οι οργανισμοί που εργάζονται με αυτούς μπορούν να επωφεληθούν από διάφορα ευρωπαϊκά προγράμματα όπως:

- Προαγωγή Υγείας, γραμμή προϋπολογισμού B3-4300

- Επιτήρηση Υγείας, γραμμή του προϋπολογισμού B3-4306

- Νόσος ALZHEIMER'S, γραμμή του προϋπολογισμού B3-4304

- Ελεύθερη κυκλοφορία των εργαζομένων και ενέργειες υπέρ των διακινουμένων, γραμμή του προϋπολογισμού B3-4110

- Δράση υπέρ των προσφύγων, γραμμή του προϋπολογισμού B3-4113.

Ερωτάται η Επιτροπή:

1. Η Ελλάδα έχει υποβάλλει αιτήσεις συμμετοχής στα παραπάνω προγράμματα;

2. Εάν ναι, σε ποιά προγράμματα, ποιές ενέργειες αφορούν και τί ύψος προϋπολογισμού;

Απάντηση του κ. Flynn εξ ονόματος της Επιτροπής

(18 Μαρτίου 1999)

Η Επιτροπή είναι στην ευχάριστη θέση να ενημερώσει το αξιότιμο μέλος του Κοινοβουλίου σχετικά με τις γραμμές του προϋπολογισμού που αναφέρει στην ερώτησή του:

- πρόγραμμα προαγωγής της υγείας (B3-4300): Χορηγήθηκε υποστήριξη σε οκτώ σχέδια της Ελλάδας με συνολικό προϋπολογισμό ύψους 2.195,421 [fmxeuro]. Η Επιτροπή συνέβαλε με χρηματοδότηση ύψους 1,045,508 [fmxeuro];

- νόσος Alzheimer και σχετικές παθήσεις(ADRD) (B3-4300, B3-4307 και B3-4304): Επιλέχθηκαν τρία σχέδια από την Ελλάδα με συνολικό προϋπολογισμό 237,592 [fmxeuro]. Η Επιτροπή συνέβαλε με χρηματοδότηση ύψους 159,231 [fmxeuro];

- μέχρι τώρα η Επιτροπή δεν έχει υποστηρίξει σχέδια για την επιτήρηση της υγείας που υπέβαλαν ελληνικές οργανώσεις ή Έλληνες πολίτες (B-4306);

- ελληνικές οργανώσεις ή Έλληνες πολίτες δεν έχουν υποβάλει αιτήσεις για ενέργειες υπέρ των ηλικιωμένων διακινουμένων εργαζομένων ή για να συμμετάσχουν σε κάποιο από τα προγράμματα που έχουν σχέση με την ελεύθερη κυκλοφορία των εργαζομένων και σε ενέργειες υπέρ των διακινουμένων εργαζομένων (B3-4110) ή σε δράση υπέρ της ένταξης των προσφύγων (B3-4113).

Η Επιτροπή επιθυμεί να τονίσει ότι κάθε κράτος μέλος, οργάνωση ή άτομο μπορεί να επωφεληθεί από τα κοινοτικά προγράμματα δημόσιας υγείας που εγκρίθηκαν σύμφωνα με το άρθρο 129 της Συνθήκης ΕΚ. Ωστόσο, η Επιτροπή συμβάλλει στη χρηματοδότηση σχεδίων που απευθύνονται σε ορισμένα ή κατά προτίμηση σε όλα τα κράτη μέλη. Σε μερικές αιτήσεις υπεύθυνοι των σχεδίων ήταν Έλληνες πολίτες ή ελληνικές οργανώσεις; υπήρξε όμως ελληνική συμμετοχή σε πολύ περισσότερα σχέδια, οι υπεύθυνοι των οποίων δεν είχαν την ελληνική υπηκοότητα.
ΓΡΑΠΤΗ ΕΡΩΤΗΣΗ E-4004/98

υποβολή: Jesús Cabezón Alonso (PSE) προς την Επιτροπή

(5 Ιανουαρίου 1999)

Θέμα: Σχέδιο για την αποκατάσταση των ζημιών στις χώρες που επλήγησαν από τον τυφώνα Mitch

Σε ποιο στάδιο βρίσκεται η διαμόρφωση της πρότασης της Ευρωπαϊκής Ένωσης για την αντιμετώπιση των αναγκών των χωρών που επλήγησαν από τον τυφώνα Mitch, μέσω ενός σχεδίου αποκατάστασης των σχετικών ζημιών για το οποίο θα προβλεφθούν επαρκή δημοσιονομικά κονδύλια;

Απάντηση του κ. Marín εξ ονόματος της Επιτροπής

(2 Φεβρουαρίου 1999)

Σύμφωνα με τις οδηγίες που παρείχαν το Κοινοβούλιο και το Συμβούλιο, η Επιτροπή άρχισε την εφαρμογή περιφερειακού προγράμματος ανασυγκρότησης στην Κεντρική Αμερική (PRRAC) μετά τις σημαντικές ζημιές που προκάλεσε ο κυκλώνας Mitch.

Το πρώτο στάδιο του προγράμματος συνίσταται στην ταχεία αποστολή αντιπροσωπείας για την εξακρίβωση των ζημιών (Φεβρουάριος/ Μάρτιος 1999), τα πορίσματα της οποίας θα χρησιμοποιηθούν για τη σύνταξη ανακοίνωσης που θα υποβάλει η Επιτροπή στο Συμβούλιο και το Κοινοβούλιο, που θα καθορίσει το περιεχόμενο, το χρηματοδοτικό πλαίσιο καθώς και τη διάρκεια και τον τρόπο διαχείρισης του σχετικού πολυετούς προγράμματος.

Είναι σκόπιμο να σημειωθεί, ότι κατά τη σύνοδο των χορηγών που συνεκάλεσε στην Ουάσιγκτον, στις 10-11 Δεκεμβρίου 1998, η Διαμερικανική Τράπεζα Ανάπτυξης (BID), η Επιτροπή ανακοίνωσε ήδη την πρόθεσή της να εστιάσει τη δράση της στους τομείς της παιδείας και της υγείας.

Εξάλλου, η Επιτροπή μετά τη σύμφωνη γνώμη της επιτροπής για τις αναπτυσσόμενες χώρες και τη Λατινική Αμερική (ΑΧ/ΛΑ), ενέκρινε το Δεκέμβριο 1998 ποσό ύψους 8,2 εκατομμυρίων ευρώ, στο πλαίσιο του κονδυλίου B7-310 (χρηματοδοτική και τεχνική συνεργασία), ενόψει της χρηματοδότησης της τεχνικής βοήθειας και των αναγκαίων μελετών για την προετοιμασία και την εφαρμογή του PRRAC.
ΓΡΑΠΤΗ ΕΡΩΤΗΣΗ E-3953/98

υποβολή: Nuala Ahern (V) προς την Επιτροπή

(4 Ιανουαρίου 1999)

Θέμα: Προϋπολογισμός Ευρατόμ για το 1999

Γιατί η Επιτροπή πρότεινε να μειωθούν κατά 15 % οι πιστώσεις που διατίθενται στην Ευρατόμ για την εφαρμογή "ειδικών ελέγχων μεγάλων εγκαταστάσεων επεξεργασίας πλουτωνίου" (κονδύλιο B4-2021) στον προϋπολογισμό 1999;

Απάντηση του κ. Παπουτσή εξ ονόματος της Επιτροπής

(8 Μαρτίου 1999)

Η μείωση από το κονδύλι B4-2021 ανέρχεται μόνον σε 1,5 % για τις πιστώσεις ανάληψης υποχρεώσεων. Αυτό οφείλειται κυρίως στο γεγονός ότι δύο μεγάλα επενδυτικά έργα θα οριστικοποιηθούν στις αρχές του 1999. και συγκεκριμένα τα επιτόπια εργαστήρια διασφαλίσεων στις εγκαταστάσεις επανεπεξεργασίας στη Χάγη και το Sellafield.

Εφόσον οι μεγάλες εγκαταστάσεις επεξεργασίας πλουτωνίου βρίσκονται ήδη στο στάδιο της παραγωγής ή των παραγγελιών, ο στόχος των χρηματοδοτήσεων θα μετατεθεί τα επόμενα έτη από τις επενδύσεις σε εξοπλισμούς διασφαλίσεων στις δραστηριότητες συντήρησης και την πρόσληψη και εκπαίδευση ειδικευμένων επιθεωρητών για τις πολυσύνθετες δραστηριότητες επιθεώρησης που θα πραγματοποιούνται στις εγκαταστάσεις αυτές.
ΓΡΑΠΤΗ ΕΡΩΤΗΣΗ P-3456/98

υποβολή: Fernando Fernández Martín (PPE) προς την Επιτροπή

(12 Νοεμβρίου 1998)

Θέμα: Η προστασία της φάλαινας νοτίως των Καναρίων

Σύμφωνα με πρόσφατες επιστημονικές μελέτες, τα θερμά ύδατα νοτίως των Καναρίων Νήσων έχουν καταστεί σημαντικός βιότοπος φαλαινών. Έχουν εντοπιστεί συνολικά 27 διαφορετικά είδη, 12 από τα οποία ζουν μονίμως σε αυτήν την πρειοχή. Ορισμένα από αυτά κινδυνεύουν να εξαφανιστούν, όπως το ρινοδέλφινο, ή είναι εκτεθειμένα σε πολυάριθμους κινδύνους, όπως η μαύρη φάλαινα.

Το κοινοτικό πρόγραμμα LIFE προβλέπει ορισμένες πιστώσεις για την προστασία του ρινοδέλφινου και της χελώνας καρέττα-καρέττα, η οποία επίσης απειλείται με εξαφάνιση. Πέραν τούτων, πολλοί παράγοντες απειλούν σοβαρά αυτά τα κητοειδή: η υπερβολική τουριστική εκμετάλλευση των φυσικών πόρων, οι αλλαγές στο οικοσύστημα των ακτών των νησιών, η ανεξέλεγκτη έκχυση υγρών αστικών αποβλήτων σε ορισμένες περιπτώσεις ή η επίσης ανεξέλεγκτη κυκλοφορία σκαφών αποτελούν σοβαρή απειλή, ενώ, όπως έχει καταγγελθεί από αξιόπιστες πηγές οι αρμόδιες αρχές επιδεικνύουν απόλυτη παθητικότητα και αδράνεια.

Γνωρίζει η Επιτροπή την ανωτέρω κατάσταση και, σε αυτήν την περίπτωση, ποια μέτρα έλαβε προκειμένου να την αντιμετωπίσει;

Απάντηση της κ. Bjerregaard εξ ονόματος της Επιτροπής

(2 Δεκεμβρίου 1998)

Το Αξιότιμο Μέλος του Κοινοβουλίου μπορεί να αναφερθεί στις απαντήσεις που έδωσε η Επιτροπή στις γραπτές ερωτήσεις E-1490/97 της κ. Sierra Gonzαlez(1) και E-1128/97 της κ. Diιz de Rivera Icaza(2)

Η Επιτροπή συγχρηματοδοτεί ένα επικουρικό έργο LIFE για τη διατήρηση των ειδών caretta caretta και tursiops truncatus στις Κανάριες νήσους. Ενας από τους στόχους του εν λόγω έργου είναι η υλοποίηση των προγραμμάτων διαχείρισης των τριων τοποθεσιών που φιλοξενούν τα είδη που αναφέρει το Αξιότιμο Μέλος του Κοινοβουλίου και έχουν προταθεί από την Ισπανία βάσει του άρθρου 4 της οδηγίας 92/43/ΕΟΚ του Συμβουλίου, της 21 Μαΐου 1992, σχετικά με τη διατήρηση των φυσικών οικοτόπων και της άγριας πανίδας και χλωρίδας(3). Το έργο προβλέπει επίσης την εκτέλεση μελέτης επιπτώσεων από τις τουριστικές δραστηριότητες που καλύπτει η παρούσα ερώτηση στο νότο της Τενερίφης.

Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει όλες τις αναγκαίες διευκρινίσεις σχετικά με τα γεγονότα που καταγγέλλει το Αξιότιμο Μέλος του Κοινοβουλίου.

(1) ΕΕ C 82 της 17.3.1998.

(2) ΕΕ C 373 της 9.12.1997.

(3) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ E-3636/98

υποβολή: Peter Truscott (PSE) προς την Επιτροπή

(3 Δεκεμβρίου 1998)

Θέμα: Τα δικαιώματα των ατόμων με ειδικές ανάγκες στα κράτη μέλη της ΕΕ

Υπόκεινται τα άτομα με ειδικές ανάγκες σε καθεστώς ίσης μεταχείρισης σε όλα τα κράτη μέλη όσον αφορά τα επιδόματα αναπηρίας; Πληρούν ειδικότερα τα κωφά άτομα τις προϋποθέσεις για τη χορήγηση επιδομάτων αναπηρίας σε όλα τα κράτη μέλη;

Η απάντηση του κ. Flynn εξ ονόματος της Επιτροπής

(1 Φεβρουαρίου 1999)

Η χορήγηση του επιδόματος αναπηρίας ανήκει στις αρμοδιότητες των κρατών μελών. Επομένως τα επιδόματα αυτά διαφέρουν από κράτος σε κράτος. Σε πολλά κράτη μέλη οι κωφοί λαμβάνουν κρατική ενίσχυση διαφόρων μορφών, για παράδειγμα για την απόκτηση τηλεκειμενογράφου ή για να πάρουν διερμηνέα της μιμικής γλώσσας προς διευκόλυνση της επικοινωνίας σε ορισμένες περιπτώσεις, όπως στη δουλειά ή στο σχολείο. Τα κριτήρια για την χορήγηση αυτής της βοήθειας καθώς και το ύψος της παροχής διαφέρουν από κράτος σε κράτος.

Στους συγκριτικούς πίνακες του συστήματος πληροφοριών MISSOC (mutual information system on social protection in the European Union - σύστημα αμοιβαίας πληροφόρησης σχετικά με την κοινωνική προστασία στην Ευρωπαϊκή Ένωση) υπάρχουν κατάλογοι με τα επιδόματα αναπηρίας που προβλέπονται σε κάθε κράτος μέλος. Το σύστημα MISSOC αποτελείται από εκπροσώπους των αρμόδιων για την κοινωνική προστασία υπουργείων και αρχών στα δεκαπέντε κράτη μέλη, που εργάζονται σε στενή συνεργασία για να συγκεντρώνουν πληροφορίες και να τις ετοιμάζουν για δημοσίευση στοΊντερνετ.
ΓΡΑΠΤΗ ΕΡΩΤΗΣΗ E-3309/98

υποβολή: Manuel Escolá Hernando (ARE) προς την Επιτροπή

(10 Νοεμβρίου 1998)

Θέμα: Σχέδιο ενισχυτή της ενέργειας στην Αραγωνία

Δημιουργήθηκε προσφάτως στην Αραγωνία η επιχείρηση LAESA (Εργαστήριο Ενισχυτή Ενέργειας) με σκοπό την εφαρμογή πρότασης του καθηγητή Rubbia για την εξουδετέρωση των αποβλήτων που δημιουργούνται από τους πυρηνικούς σταθμούς μέσω της μετάλλαξης στοιχείων.

Το εν λόγω σχέδιο δημιούργησε μεγάλη αναστάτωση στην Αραγωνία, λόγω της πρότασης της LAESA να κατασκευασθεί κατά τα προσεχή έτη μιάς πρότυπης μονάδας η οποία, με εργαστηριακό τρόπο, θα προτείνει λύσεις στα προβλήματα τεχνικής και μηχανικής που δεν έχουν επιλυθεί ακόμη.

Δεδομένης της τεράστιας οικονομικής δαπάνης που απαιτεί η εφαρμογή του εν λόγω προγράμματος, η LAESA απεφάσισε να ζητήσει δημόσιες ενισχύσεις για την εφαρμογή του.

Γνωρίζει η Επιτροπή την εξέλιξη του εν λόγω σχεδίου;

Εάν ναι, θεωρεί βιώσιμη την κατασκευή πρότυπης μονάδας υπό κλίμακα κατά τα προσεχή 5 έτη;

Έχει δυνατότητα χρηματοδότησης αυτού του του σχεδίου ή κάποιου παρεμφερούς;

Ζήτησε η LAESA κάποιο είδος οικονομικής ενίσχυσης από την Επιτροπή; Εάν ναι, της χορηγήθηκε και ποίου ύψους;

Απάντηση εκ μέρους της κ. Cresson εξ ονόματος της Επιτροπής

(18 Δεκεμβρίου 1998)

Η Επιτροπή γνωρίζει την πρόταση της επιχείρησης LAESA (Εργαστήριο Ενισχυτή Ενέργειας) και οι πληροφορίες σχετικά με την προπαρασκευή του εν λόγω έργου έχουν ήδη δημοσιευτεί. Πολλά τεχνικά προβλήματα θα πρέπει να αντιμετωπισθούν πριν καταστεί εφικτή η αξιόπιστη εκμετάλλευση αναλόγου πρωτοτύπου και θα χρειαστούν σοβαρές προσπάθειες εκ μέρους των κύριων επιχειρήσεων και θεσμικών φορέων πυρηνικής έρευνας στην Ευρώπη προκειμένου να ολοκληρωθεί η κατασκευή του πρωτοτύπου αυτού σε πέντε χρόνια.

Η LAESA, όπως και οι άλλες επιχειρήσεις και φορείς που ασχολούνται με την πυρηνική έρευνα στην Ευρώπη, θα έχει τη δυνατότητα να συμμετάσχει στην πρόσκληση υποβολής προτάσεων για το ειδικό πρόγραμμα πυρηνικής ενέργειας του πέμπτου προγράμματος πλαισίου. Η LAESA ουδέποτε ζήτησε οικονομική ενίσχυση βάσει των προγραμμάτων πλαίσιο έρευνας και τεχνολογικής ανάπτυξης (ΕΤΑ) της Επιτροπής.
ΓΡΑΠΤΗ ΕΡΩΤΗΣΗ P-3623/98

υποβολή: Hilde Hawlicek (PSE) προς την Επιτροπή

(24 Νοεμβρίου 1998)

Θέμα: Διαδικασία ανάθεσης έργου για την εκπόνηση μελέτης σχετικά με τη διαμεθοριακή ενιαία διατίμηση των βιβλίων

Στην ερώτησή μου της 1ης Ιουλίου 1998 (Ρ-2184/98)(1) προς την Επιτροπή, σε ποιόν οργανισμό ανέθεσε η τελευταία την εκπόνηση μελέτης για τη διαμεθοριακή ενιαία διατίμηση των βιβλίων στις ευρωπαϊκές γλωσσικές ζώνες, έλαβα στις 11 Σεπτεμβρίου την εξής απάντηση από τον Επίτροπο κ. Oreja: "Με βάση την κοινοποίηση μιας πρόσκλησης για εκδήλωση ενδιαφέροντος δημοσιεύθηκε μια περιοριστική προκήρυξη διαγωνισμού(2). Μετά από τις διάφορες φάσεις της σχετικής διαδικασίας, επελέγη η επιχείρηση παροχής συμβουλών Euromonitor Consultancy".

Δεδομένου ότι μετά από επανειλημμένες έρευνες δεν μπόρεσα να εντοπίσω το απόσπασμα αυτό από την προαναφερθείσα Επίσημη Εφημερίδα, θέτω τα ακόλουθα ερωτήματα:

Γιατί υπήρξε μόνον περιοριστική προκήρυξη διαγωνισμού; Πόσο περιοριστική ήταν στην πραγματικότητα η προκήρυξη αυτή και γιατί είναι αδύνατον να βρεθεί το απόσπασμα από την προαναφερθείσα Επίσημη Εφημερίδα;

Μπορεί η Επιτροπή στην απάντησή της προς την ερώτησή μου αυτή να επισυνάψει το ακριβές κείμενο του εν λόγω διαγωνισμού;

Απάντηση του κ. Oreja εξ ονόματος της Επιτροπής

(5 Φεβρουαρίου 1999)

Η επιλογή του συμβαλλομένου έγινε μετά την περάτωση καθορισμένης διαδικασίας επιλογής και ανάθεσης. Η Επιτροπή, πριν από τη σύναψη μιας σύμβασης, οφείλει να προσφεύγει στον ανταγωνισμό. Λόγω των χαρακτηριστικών της σύμβασης που αφορά ένα πολύ εξειδικευμένο θέμα, δηλαδή, την εκτέλεση μελέτης για τις διάφορες οικονομικές και πολιτιστικές πτυχές του βιβλίου και της ανάγνωσης, η Επιτροπή επέλεξε να προβεί στη διεξαγωγή κλειστής διαδικασίας η οποία συνεπάγεται διάδοση στα φυσικά και νομικά πρόσωπα που έχουν επιλεγεί λόγω των ειδικών προσόντων τους, κατόπιν των υποψηφιοτήτων που υποβλήθηκαν στα πλαίσια πρόσκλησης εκδήλωσης ενδιαφέροντος. Η εν λόγω πρόσκληση είχε δημοσιευθεί στην Επίσημη Εφημερίδα(3). Η διαδικασία αυτή, η οποία χρησιμοποιείται συχνά όταν το ποσό της σύμβασης είναι κάτω από ένα ορισμένο όριο, έχει επίσης το πλεονέκτημα ότι είναι ταχύτερη. Πράγματι, η Επιτροπή επιθυμούσε να δώσει συνέχεια στο αίτημα του Συμβουλίου μέσα στις καλύτερες δυνατές προθεσμίες. Για το σκοπό αυτό, το Νοέμβριο του 1997 προκηρύχθηκε πρόσκληση υποβολής προσφορών, αντίτυπο της οποίας διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.

(1) ΕΕ C 118 της 29.4.1999, σελ. 40.

(2) EE S 153 της 8.8.1997

(3) ΕΕ S 153 της 8.8.1997.
ΓΡΑΠΤΗ ΕΡΩΤΗΣΗ E-3604/98

υποβολή: Marco Cellai (NI) προς την Επιτροπή

(3 Δεκεμβρίου 1998)

Θέμα: Ποδοσφαιρικός αγώνας Φιορεντίνα-Γκρασχόπερ στις 3 Νοεμβρίου 1998

Κατά τη διάρκεια του ποδοσφαιρικού αγώνα Φιορεντίνα-Γκρασχόπερ για τους 16 του Κυπέλλου ΟUΕΦΑ εκτοξεύθηκε στον αγωνιστικό χώρο εκρηκτικός μηχανισμός, η έκρηξη του οποίου προκάλεσε τον τραυματισμό του "τέταρτου διαιτητή" και στη συνέχεια τη διακοπή του αγώνα;

ο αγώνας διεξαγόταν στο ουδέτερο γήπεδο του Σαλέρνο;

τα πορίσματα των ερευνών εκ μέρους των αρμοδίων αρχών που επιβεβαιώθηκαν και από τις σκληρές δηλώσεις του Δημάρχου του Σαλέρνο, τείνουν να αποδείξουν αφενός την ορθή συμπεριφορά του ποδοσφαιρικού σωματείου Φιορεντίνα και αφετέρου την ακριβώς αντίθετη συμπεριφορά ορισμένων οργανωμένων ομάδων τοπικών φιλάθλων προς τις οποίες στρέφονται και οι έρευνες;

κατά τη διάρκεια του ποδοσφαιρικού αγώνα Φιορεντίνα - Σαλερνιτάνα για το πρωτάθλημα Α εθνικής σημειώθηκαν συγκρούσεις μεταξύ των οπαδών των δύο ομάδων και ότι δεν είναι επομένως παράλογη η σκέψη ότι πρόκειται για προμελετημένη ενέργεια για να προξενηθούν βλάβες στο ποδοσφαιρικό σωματείο Φιορεντίνα.

ο Δήμαρχος του Σαλέρνο δήλωσε ότι ο έλεγχος για τη δημόσια τάξη στο ποδοσφαιρικό στάδιο - καθήκον των αρχών του Σαλέρνο - δεν διεξήχθη όπως έπρεπε;

από το σύνολο των στοιχείων που έχουν στη διάθεσή τους οι αρμόδιες αρχές δεν προκύπτει η παραμικρή ευθύνη όσον αφορά το συμβάν για το σωματείο Φιορεντίνα;

στις 12 Νοεμβρίου η ΟΥΕΦΑ θα κληθεί να αποφασίσει για τα συμβάντα;

Δεν θεωρεί η Επιτροπή σκόπιμη μία επείγουσα παρέμβαση έναντι της ΟΥΕΦΑ προκειμένου να διασφαλισθεί η ουσιαστική αξιοπιστία του Κυπέλλου ΟΥΕΦΑ και να αποφευχθεί μία πιθανή άδικη τιμωρία του σωματείου Φιορεντίνα για ευθύνες που με κανέναν τρόπο μπορούν να του καταλογισθούν;

Απάντηση του κ. Oreja εξ ονόματος της Επιτροπής

(21 Ιανουαρίου 1999)

Το ερώτημα που θέτει το Αξιότιμο Μέλος του Κοινοβουλίου αφορά γεγονότα που συνέβησαν κατά τη διάρκεια ποδοσφαιρικής συνάντησης του Κυπέλλου ΟΥΕΦΑ. Επομένως, δεν εμπίπτει στην αρμοδιότητα της Επιτροπής να αναμειχθεί σε πειθαρχική υπόθεση που υπάγεται στην αρμοδιότητα αθλητικής οργάνωσης.

Η Επιτροπή έχει επανειλημμένα εκφράσει το σεβασμό της για την αυτονομία των αθλητικών οργανώσεων όσον αφορά τη θέσπιση των πειθαρχικών κανονισμών τους, στοιχείο που αποτελεί την ιδιαιτερότητα του αθλητισμού.

Θα δικαιολογείτο ενδεχομένως κοινοτική παρέμβαση στην περίπτωση που θα παραβαίνονταν οι κανόνες του κοινοτικού δικαίου, γεγονός που δεν υφίσταται επί του παρόντος.
ΓΡΑΠΤΗ ΕΡΩΤΗΣΗ E-3446/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Πολιτική αεροπορία - προσωπικό εντός του αεροσκάφους

Αναφορικά με την πρόταση οδηγίας του Συμβουλίου σχετικά με τις απαιτήσεις ασφαλείας και πιστοποίησης επαγγελματικής αρτιότητας του προσωπικού εντός του αεροσκάφους στον τομέα της πολιτικής αεροπορίας (εγγρ. COM(97)382 τελ. - 97/0212 SYN)(1) ζητείται από την Ευρωπαϊκή Επιτροπή να καθορίσει το ελάχιστο όριο ηλικίας στα 21 (άρθρο 4, παρ. 1) για το προσωπικό που ασκεί διευθυντικά ή ιεραρχικώς ανώτερα καθήκοντα στον τομέα των εναερίων μεταφορών, όπως προβλέπεται για τους άλλους τομείς μεταφοράς προσώπων. Πράγματι, τα μέλη του προσωπικού εντός του αεροσκάφους με ανώτερα καθήκοντα από τα οποία ζητούνται σημαντικές ευθύνες, ιδίως σε καταστάσεις έκτακτης ανάγκης, πρέπει να διαθέτουν κάποια εμπειρία ζωής αλλά και πρακτικές γνώσεις για την επαρκή άσκηση των καθηκόντων τους.

(1) ΕΕ C 263 της 29.8.1997, σελ. 5.

Κοινή απάντηση

του κ. Kinnock εξ ονόματος της Επιτροπής

στις γραπτές ερωτήσεις E-3420/98 και E-3446/98

(4 Φεβρουαρίου 1999)

Η πρόταση της Επιτροπής για οδηγία σχετικά με τις απαιτήσεις ασφάλειας και τη βεβαίωση επαγγελματικής επάρκειας των πληρωμάτων θαλάμου στην πολιτική αεροπορία, στην πραγματικότητα θα ίσχυε μόνον για όλα τα μέλη πληρωμάτων που εκτελούν καθήκοντα στο θάλαμο επιβατών αεροσκάφους, με μόνη εξαίρεση πρόσθετο "ιπτάμενο" πλήρωμα που απασχολείται αποκλειστικά σε καθήκοντα μη σχετιζόμενα με την ασφάλεια, όπως η άσκηση εμπορικών δραστηριοτήτων.

Η απόφαση για την επέκταση των διατάξεων της πρότασης στο προσωπικό που εκτελεί αποκλειστικά καθήκοντα μη σχετιζόμενα με την ασφάλεια, θα εναπόκειται αποκλειστικά στις εθνικές αρχές πολιτικής αεροπορίας ή στις αεροπορικές εταιρείες.

Η πρόταση ορίζει ως κατώτατο όριο ηλικίας τα 18 έτη για την εν λόγω κατηγορία προσωπικού. Η Επιτροπή φρονεί ότι είναι άσκοπο να καθοριστούν περαιτέρω διατάξεις αναφορικά με τη δομή της σχετικής σταδιοδρομίας, διότι αυτό θα πρέπει να αφεθεί στην κρίση των κοινωνικών εταίρων ή να εξαρτηθεί από τις εμπορικές πρακτικές των αεροπορικών εταιρειών. Σύμφωνα με την άποψη της Επιτροπής, πρόσθετες διατάξεις θα συνιστούσαν έναν περιττό περιορισμό για την αγορά εργασίας.
ΓΡΑΠΤΗ ΕΡΩΤΗΣΗ E-3442/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Ατμόσφαιρα

Σε σχέση με την πρόταση οδηγίας του Συμβουλίου που αφορά τα ανώτατα όρια για την ποιότητα της ατμόσφαιρας όσον αφορά το διοξείδιου του θείου, τα οξείδια του αζώτου, τα μικροστοιχεία και το μόλυβδο (COM(97)500 τελ. - 97/0266 SYN)(1) ερωτάται η Επιτροπή, εάν θα μπορούσαν τα ανώτατα όρια για το (SO2) (διοξείδιο του θείου) να ισχύσουν κατά το 2005, όπως έχει προβλεφθεί για άλλες επιβλαβείς ουσίες, και όχι μόνον το 2010, όπως προβλέπει η πρόταση οδηγίας.

Απάντηση της κας Bjerregaard εξ ονόματος της Επιτροπής

(26 Ιανουαρίου 1999)

Η πρόταση οδηγίας του Συμβουλίου σχετικά με τις οριακές τιμές διοξειδίου του θείου, διοξειδίου του αζώτου και οξειδίων του αζώτου, σωματιδίων και μολύβδου(2) θέτει πράγματι οριακές τιμές για το διοξείδιο του θείου οι οποίες θα ισχύσουν το 2005. Εάν το Αξιότιμο Μέλος του Κοινοβουλίου αναφέρεται στις οριακές τιμές για το διοξείδιο του αζώτου (ΝΟ2) όσον αφορά την προστασία της υγείας, οι οποίες πρέπει να επιτευχθούν έως την 1η Ιανουαρίου 2010, κατά την άποψη της Επιτροπής ένα συντομότερο χρονοδιάγραμμα δεν είναι τεχνικά εφικτό για το σύνολο της Κοινότητας. Τα μεμονωμένα κράτη μέλη μπορούν να επιλέξουν να θέσουν πιο σύντομα χρονοδιαγράμματα.

(1) ΕΕ C 9 της 14.1.1998, σελ. 6.

(2) ΕΕ C 360 της 23.11.1998.